Donat (tudestg Donath) è ina vischnanca politica svizra en il chantun Grischun. Ella è situada en il circul Schons dal district dal Rain Posteriur.
Ella è naschida ils 1. da schaner 2003 ord la fusiun da las vischnancas da Donath e Patzen-Fardün. Ensemen cun la fusiun èn era ils nums vegnids rumantschads. Il num da vischnanca Donath è vegnì tar Donat, Patzen tar Pazen e Ferdün tar Farden.

Vopna
La vopna da la vischnanca Donat è vegnì cumbinà ord las vopnas da las vischnancas oriundas. Sanester la vopna da l'anteriura vischnanca da Patzen-Ferdün: Sin aur (mellen) ina spada cotschna cun manada naira, cruschà cun in tizun nair. Spada e tizun simboliseschan il cumbat per libertad dals purs organisads en societads da la val Schons. Da vart dretga la vopna da l'anteriura vischnanca da Donath: Sin argient (alv) in griffun cotschen che stat sidretg cun alas cotschnas e nairas ed griflas nairas. Il motiv da la vopna e vegnì surprendì da la famiglia Marchion, che ha giugà ina impurtanta rollan en l'istorgia da la vischnanca.

Populaziun

Linguas
Oriundamain discurran ils abitants da tut las trais fracziuns sutsilvan. Anc l'onn 1880 eran las vischnancas prest monolinguas. 1910 discurrivan anc 85% fin 88% da la populaziun rumantsch. Fin la segunda Guerra mundiala è pac sa midà vid questa situaziun. 1970 eran 144 dals 169 abitants rumantschs. Donath aveva anc l'onn 2000 ina maioritad abitants rumantschs, durant che Patzen-Ferdün aveva l'onn 2000 l'emprima giada ina maioritad tudestga.

Totalmain chapeschan 149 abitants rumantsch, quai che correspunda a 76% da la populaziun. Fitg pac vegn discurrì talian. Rumantsch e tudestg èn las linguas uffizialas.

Derivanza e naziunalitad
L'onn 2005 eran 215 dals totalmain 229 abitants burgais svizzers.

Colliaziuns

Pagina d'internet uffiziala da la vischnanca (rumantsch sutsilvan e tudestg)
Donat en il Lexicon istoric retic
Pazen en il Lexicon istoric retic
Farden en il Lexicon istoric retic
Pazen-Farden en il Lexicon istoric retic

Annotaziun